২০২৫ গোপালগঞ্জ সংঘর্ষ

১৬ জুলাই ২০২৫ সালে বাংলাদেশের গোপালগঞ্জে নিরাপত্তা বাহিনীর সাথে একদল বিক্ষোভকারীর সংঘর্ষ হয়। আক্রমণকারীরা সহিংসপন্থায় জাতীয় নাগরিক পার্টির (এনসিপি) এক সমাবেশ কর্মসূচি ব্যাহত করার চেষ্টা করে। টেলিভিশন ফুটেজে দেখা যায় যে লাঠি ও রড সজ্জিত বিক্ষোভকারীরা পুলিশকে আক্রমণ করে ও তাদের যানবাহনে অগ্নিসংযোগ করে, যাদের এনসিপি ও নিরাপত্তা বাহিনী "হাসিনাপন্থী" আওয়ামী লীগ বা ছাত্রলীগ বলে অভিযুক্ত করেছে। এ সহিংসতায় সাধারণ নাগরিকসহ কমপক্ষে ৫ জন নিহত ও বেশ কয়েকজন আহত হয়।

এই সহিংসতা শহরে অত্যন্ত উত্তেজনাপূর্ণ পরিস্থিতি সৃষ্টি করে। ক্ষমতাসীন অন্তর্বর্তীকালীন সরকারসহ বিভিন্ন পক্ষ থেকে ব্যাপকভাবে ঘটনাটির নিন্দা জানানো হয়।

 পটভূমি 

২০২৫ সালের ৫ ফেব্রুয়ারি বাংলাদেশের রাজধানী ঢাকার ধানমন্ডি-৩২ এলাকায় অবস্থিত বঙ্গবন্ধু ভবন খ্যাত দেশটির প্রতিষ্ঠাতা রাষ্ট্রপতি বঙ্গবন্ধু শেখ মুজিবুর রহমানের সাবেক বাসভবন, ইনকিলাব মঞ্চ এবং এর ডানপন্থী সহযোগী সংগঠনগুচ্ছের কর্মী-সমর্থকরা মিছিল নিয়ে গিয়ে দখল করে এবং ধ্বংস করে।

২০২৫ সালের ১ জুনে ইনকিলাব মঞ্চ সমর্থিত জাতীয় নাগরিক পার্টি (এনসিপি) ২০২৪ সালের জুলাই-আগস্টে সংঘটিত এবং শেখ হাসিনার কর্তৃত্ববাদী শাসনামলের পতন ঘটানো জুলাই বিপ্লবের বর্ষপূর্তি উপলক্ষে মাসব্যাপী "দেশ গড়তে জুলাই পদযাত্রা" নামক কর্মসূচির ঘোষণা করে। "বাংলাদেশের রাজনীতিতে নিজেদের একটি নতুন শক্তি হিসেবে প্রতিষ্ঠিত করার লক্ষ্যে প্রচেষ্টার অংশ হিসেবে" দেশের সমস্ত জেলায় তারা এই পদযাত্রা শুরু করে।

কর্মসূচির অংশ হিসেবে ১৬ জুলাইয়ে তারা বাংলাদেশের স্বাধীনতার পর থেকে আওয়ামী লীগের একটি শক্তঘাঁটি হিসেবে পরিচিত গোপালগঞ্জ জেলায় পৌঁছায়, যেখানে শেখ হাসিনার পিতা এবং বাংলাদেশের প্রথম রাষ্ট্রপতি শেখ মুজিবুর রহমানের পৈতৃক নিবাস ও সমাধিস্থল অবস্থিত। আল জাজিরা উল্লেখ করেছিল যে "হাসিনা পরবর্তীতে এই নির্বাচনী এলাকা থেকে নির্বাচনে প্রতিদ্বন্দ্বিতা করতেন।"

২০২৪ সালে হাসিনার স্ব-প্রণোদিত নির্বাসনের পর তার সমর্থকরা ১০ আগস্টে একই শহরে "হাসিনাকে ফিরিয়ে আনার" লক্ষ্যে পালনকৃত একটি অবরোধ কর্মসূচিতে ঢাকা-খুলনা মহাসড়কে একটি সেনা যানবাহন ভাঙচুর করে ও অগ্নিসংযোগ করে। পরবর্তী সংঘর্ষে বহু লোক আহত হয়, যার মধ্যে সেনাবাহিনীর চার সদস্যও ছিল।

২০২৫ সালে নির্ধারিত কর্মসূচি ছাড়াও এনসিপির মূখ্য সংগঠক (উত্তরাঞ্চল) সারজিস আলম ফেসবুকে একটি "মার্চ টু গোপালগঞ্জ" (গোপালগঞ্জ অভিমুখে পদযাত্রা) অনুষ্ঠানের ঘোষণা দিয়েছিলেন।

 সূচনা 
স্থানীয়দের মতে এনসিপির কার্যক্রমকে ঘিরে আওয়ামী লীগের সদস্যরা বিভিন্ন প্রচারণা ও গুজব প্রচারের মাধ্যমে এলাকাবাসীকে উত্তেজিত করার চেষ্টা করছিল।

মূল সংঘর্ষের আগে বাংলাদেশ সময় সকাল প্রায় ৯টায় গোপালগঞ্জ সদর উপজেলার খাটিয়াগড় চরপাড়ায় উলপুর–দুর্গাপুর সড়কে পুলিশের একটি গাড়িতে হামলা করে তাতে আগুন ধরিয়ে দেওয়া হয়। এ হামলায় পুলিশের তিন সদস্য আহত হন। খবর পেয়ে রাত প্রায় ১১টায় উপজেলা নির্বাহী অফিসার (ইউএনও) মো. রাকিবুল হাসান ঘটনাস্থল পরিদর্শনে যান। ফেরার পথে কানসুর এলাকায় একদল লোক তার গাড়িতে হামলা চালালে গাড়ির চালক আহত হন।

 সংঘর্ষ 
দুপুর আনুমানিক ১.৪৫টার দিকে লাঠি ও রডসহ প্রায় ২০০-৩০০ জন লোক এনসিপির সমাবেশস্থল গোপালগঞ্জ পৌরপার্কে উপস্থিত হয়। তারা "জয় বাংলা" স্লোগান দিতে দিতে চেয়ার ভাঙচুর করে ও ব্যানার ছিঁড়ে ফেলে। জেলা পুলিশ সুপার মো. মিজানুর রহমান ঘটনাস্থলে পৌঁছানোর পর এনসিপি নেতাকর্মীরা পুনঃসংগঠিত হয় এবং পুলিশের সাথে মিলে আক্রমণকারীদের তাড়িয়ে দেয়।

প্রায় ২.০৫টার দিকে আহবায়ক নাহিদ ইসলাম, সদস্যসচিব আখতার হোসেন, সিনিয়র যুগ্ম সদস্যসচিব তাসনিম জারা, মূখ্য সংগঠক (দক্ষিণাঞ্চল) হাসনাত আবদুল্লাহ এবং মূখ্য সংগঠক (উত্তরাঞ্চল) সারজিস আলমসহ এনসিপির কেন্দ্রীয় নেতারা সমাবেশস্থলে পৌঁছান এবং সেখানে তাদের দল একটি সংক্ষিপ্ত সমাবেশ আয়োজন করে।

সমাবেশ শেষ করে ফেরার পথে দুপুর আনুমানিক ২.৪৫টার দিকে যখন এনসিপির নেতৃবৃন্দ গোপালগঞ্জ সরকারি কলেজ সংলগ্ন লঞ্চঘাট এলাকায় পৌঁছান, তখন আক্রমণকারীরা পুনরায় সংগঠিত হয়ে এনসিপি সদস্যদের চারপাশ থেকে ঘিরে ফেলে এবং পুলিশের যানবাহন চারদিক থেকে ঘিরে ফেলে। এ সময় হামলাকারীরা দলটির কেন্দ্রীয় নেতৃবৃন্দদের বহনকারী গাড়িবহরের উপর ব্যাপক ইটপাটকেল নিক্ষেপ করে। তখন পুলিশ ও সেনাবাহিনীর সদস্যরা পরিস্থিতি নিয়ন্ত্রণে আনার চেষ্টায় সাউন্ড গ্রেনেড ও ফাঁকা গুলি নিক্ষেপ করে। এদিকে এনসিপির নেতাকর্মীরা তাদের গাড়ি ফিরিয়ে নিয়ে ভিন্ন পথ দিয়ে স্থান ত্যাগ করেন। প্রতিক্রিয়া হিসেবে আইনশৃঙ্খলা রক্ষাকারী বাহিনী লাঠি নিয়ে চৌরঙ্গী মোড়ে অবস্থানকারী ও পুলিশের দিকে ইটপাটকেল নিক্ষেপকারী আক্রমণকারীদের তাড়া করে। পুলিশ পাল্টা সাউন্ড গ্রেনেড ও কাঁদানে গ্যাস নিক্ষেপ করে।

পুলিশ ও র‍্যাবের পাহারায় এনসিপির নেতাদের শহর থেকে বাইরে বের করার চেষ্টা করা হলেও ব্যাপক হামলার মুখে তাদের আবারও শহরে ফিরিয়ে আনা হয়। কিছুক্ষণ পরে সেনাবাহিনীর একটি টহল দল ঘটনাস্থলে গেলে তাদের ওপরেও হামলা চালানো হয়। তখন পরিস্থিতি নিয়ন্ত্রণে সেনাসদস্যরা ফাঁকা গুলি ছোঁড়েন। এই অগ্নিগর্ভ পরিস্থিতি নিয়ন্ত্রণে আনতে শহরজুড়ে পুলিশ ও সেনাবাহিনীর সদস্যদের পাশাপাশি বিজিবির অতিরিক্ত চার প্লাটুন মোতায়েন করা হয়।

এনসিপির সদস্য সচিব আখতার হোসেন দাবি করেন যে মসজিদের মাইকগুলোতে ঘোষণা দিয়ে "সন্ত্রাসীদের একত্রিত হওয়ার আহ্বান" জানানো হয়েছিল।

পরবর্তীতে এনসিপির নেতাকর্মীরা পুলিশ সুপারের কার্যালয়ে আশ্রয় নেয় এবং সেখান থেকে সেনাবাহিনীর সুরক্ষায় আনুমানিক সন্ধ্যা ৫.৩০টার দিকে বাগেরহাটের প্রবেশপথ মোল্লাহাট সেতু অতিক্রম করে নিরাপদে প্রস্থান করে। এনসিপি নেতা হাসনাত অভিযোগ করেন যে তারা থানায় নিরাপদ বোধ করেননি এবং আক্রমণকারীরা তাদের "জীবন্ত পুড়িয়ে মারার হুমকি" দিয়েছিল।

 পরবর্তী ঘটনাবলি 
গোপালগঞ্জে সহিংসতার পরপরই জেলা প্রশাসক মোঃ কামরুজ্জামান ১৪৪ ধারা জারি করেন। পরবর্তীতে সরকার গোপালগঞ্জে সন্ধ্যা ৮টা থেকে পরদিন সন্ধ্যা ৬টা পর্যন্ত কারফিউ জারি করে। এরপর ১৭ জুলাই থেকে সেখানে অনির্দিষ্টকালের জন্য কারফিউ ঘোষণা করা হয়। তবে ১৮ জুলাইয়ে সকাল ১১টা থেকে দুপুর ২টা পর্যন্ত কারফিউ শিথিল রাখা হয়। পাশাপাশি ১৭ জুলাইয়ের এইচএসসি পরীক্ষা জেলায় স্থগিত করে দেওয়া হয়।

পরবর্তীতে জেলা প্রশাসন ১৯ জুলাই সকাল ৬ টা থেকে রাত ৮ পর্যন্ত কারফিউ স্থগিত রাখার ঘোষণা দেয়।

সহিংসতা শেষ পর্যন্ত পুরো শহরে তীব্র উত্তেজনা ও থমথমে পরিস্থিতির সৃষ্টি করে, যেখানে সংঘর্ষের মধ্যে বেশিরভাগ এলাকার দোকানপাট বন্ধ হয়ে গিয়েছিল। সন্ধ্যার পরই শহর অনেকটা ফাঁকা হয়ে গিয়েছিল। কিছু মানুষকে বিচ্ছিন্নভাবে ঘরে ফিরতে রাস্তায় দেখা গেলেও তাদের চোখেমুখেও আতঙ্কের ছাপ ছিল।

সহিংসতার পর আখতার, হাসনাত এবং সারজিসসহ এনসিপির শীর্ষ নেতাদের সেনাবাহিনী, পুলিশ, র‍্যাব ও বিজিবির সহায়তায় গোলাপগঞ্জ থেকে সরিয়ে নেওয়া হয়। সামাজিক যোগাযোগমাধ্যমে ভাইরাল হওয়া একটি ভিডিওতে তাদের সেনাবাহিনীর একটি সাঁজোয়া গাড়িতে উঠতে দেখা যায়। পরে তাদের খুলনা সার্কিট হাউজ ও তৎসংলগ্ন একটি স্থানীয় হোটেলে নিয়ে যাওয়া হয়।

হতাহত
গোপালগঞ্জ জেলা সিভিল সার্জন আবু সাঈদ মোহাম্মদ ফারুক বলেন যে গোপালগঞ্জবাসী চারজন ব্যক্তি এই সংঘর্ষে নিহত হন, যা গোপালগঞ্জের ২৫০ শয্যাবিশিষ্ট জেনারেল হাসপাতালের তত্ত্বাবধায়ক ডা. জীবিতেশ বিশ্বাস নিশ্চিত করেন। নিহতরা হলেন দীপ্ত সাহা (২৫), রমজান কাজী (২৮), সোহেল মোল্লা (৪১) ও ইমন।

১৭ জুলাইয়ে ঢাকা মেডিকেল কলেজ ও হাসপাতালে চিকিৎসাধীন রমজান মুন্সী (৩২) নামে আরও একজনের মৃত্যু হয়।

তদন্ত
পুলিশি প্রতিবেদনে ছাত্রলীগের গোপালগঞ্জ পৌর শাখার যুগ্ম-আহ্বায়ক মো. ওমর ফারুক খান রিপন, কোটালীপাড়া উপজেলা ছাত্রলীগের সাধারণ সম্পাদক শামীম দারিয়া এবং ছাত্রলীগের গোপালগঞ্জ পৌরসভার মামুন ও তাদের নেতৃত্বাধীন দলকে দায়ী করা হয়। এই সহিংস ঘটনাটি তদন্তে স্বরাষ্ট্র মন্ত্রণালয় থেকে ৩ সদস্যের একটি তদন্ত কমিটি গঠন করা হয়।

 সমালোচনা 
এই সংঘর্ষে আইনশৃঙ্খলা বাহিনীর ভূমিকা নিয়ে প্রশ্ন উঠে। এই সংঘর্ষে নিহত ও আহতদের অনেকে গুলিবিদ্ধ হওয়ায় আইনশৃঙ্খলা বাহিনীর আগ্নেয়াস্ত্র ব্যবহারের বিষয়টি নিয়েও প্রশ্ন উঠে।

সংঘর্ষে ৫ জন ব্যক্তির মৃত্যুতে আইন ও সালিশ কেন্দ্র এক সংবাদ বিজ্ঞপ্তিতে জানায়, নিহত ৫ জনের মৃত্যুর দায় সরকার এড়াতে পারে না। এরপর সরেজমিন প্রতিবেদনে তারা জানায়, "গোপালগঞ্জে সহিংসতার ঘটনায় ‘গুরুতর মানবাধিকার লঙ্ঘন হয়েছে’।"

এছাড়া নিহতদের ময়নাতদন্ত ছাড়া দাফন করায় সমালোচনা হয়। নিতহদের স্বজনরা অভিযোগ করেন, ঘটনার দিন হাসপাতাল কিংবা প্রশাসন থেকে তাদের কোনো সহায়তা করা হয়নি। তবে পুলিশের পক্ষ থেকে জানানো হয়, উচ্ছৃঙ্খল জনতার একটি দলের কারণে সহিংসতায় নিহতদের ময়নাতদন্ত করা সম্ভব হয়নি। তারা জোরপূর্বক নিহতদের মরদেহ নিয়ে গিয়েছিল।

 প্রতিক্রিয়া 
 অভ্যন্তরীণ 
 সরকার 
হামলার ঘটনায় ১৬ জুলাই বিকালে বাংলাদেশের অন্তবর্তীকালীন সরকার প্রদত্ত বিবৃতিতে বলা হয়: 

প্রধান উপদেষ্টা মুহাম্মদ ইউনূস একটি ফেসবুক পোস্টে সহিংসতার জন্য আওয়ামী লীগ ও তার ছাত্র সংগঠনকে দায়ী করেন এবং "বিপ্লবী আন্দোলনের এক বছর পূর্তি উপলক্ষে তরুণ নাগরিকদের শান্তিপূর্ণভাবে সমাবেশ করতে বাধা দেওয়া তাদের মৌলিক অধিকারের লঙ্ঘন" বলে উল্লেখ করেন। সরকারের উপদেষ্টা আসিফ মাহমুদ সজীব ভূঁইয়া ফেসবুক পোস্টে সকল আইনশৃঙ্খলা রক্ষাকারী বাহিনীর সদস্যদের সংখ্যা বৃদ্ধির কথা উল্লেখ করে লিখেন: "নিষিদ্ধ সংগঠনের সন্ত্রা*সীদের *** ভেঙে দেয়া হবে।"

 রাজনৈতিক দলসমূহ   
বিএনপি ও জামায়াতে ইসলামীসহ প্রধান রাজনৈতিক দলগুলো এনসিপির সমাবেশে হামলার নিন্দা জানায়। পৃথক বিবৃতিতে দলগুলো এ হামলাকে দেশকে অস্থিতিশীল করা, অন্তবর্তীকালীন সরকারকে দুর্বল করা ও গণতান্ত্রিক উত্তরণ ব্যাহত করার বৃহত্তর চক্রান্তের অংশ বলে উল্লেখ করে; এবং দোষীদের বিচার নিশ্চিত করার জন্য সরকারের প্রতি আহ্বান জানায়। এদের পাশাপাশি গণতন্ত্র মঞ্চ, বিপ্লবী ওয়ার্কার্স পার্টি, বাংলাদেশের সমাজতান্ত্রিক দল, গণ অধিকার পরিষদ, আমার বাংলাদেশ পার্টি, ইসলামী আন্দোলন বাংলাদেশ, খেলাফত মজলিস প্রভৃতি দলও হামলার নিন্দা করে।

 আওয়ামী লীগ 
আওয়ামী লীগ এক সংবাদ বিবৃতিতে, এটিকে রাষ্ট্রীয় পৃষ্ঠপোষকতায় ভিন্নমত দমন করার একটি পরিকল্পিত প্রচেষ্টা বলে অভিযোগ করে। তারা আইনশৃঙ্খলা বাহিনী ও সেনাবাহিনীকে ব্যবহার করে ভিন্নমত দমন এবং প্রাণঘাতী অস্ত্রের অবাধ ব্যবহারকে উৎসাহ দিয়ে মানবাধিকার লঙ্ঘন ও দায়মুক্তি দেওয়ারও অভিযোগ করে। এছাড়াও বিবৃতিতে, "জাতীয় নাগরিক পার্টির নেতারা গোপালগঞ্জে জাতির পিতা বঙ্গবন্ধু শেখ মুজিবুর রহমানের কবরস্থান ধ্বংস করে তার স্মৃতিকে মুছে ফেলতে চেয়েছে" বলে অভিযোগ করা হয়।

 আন্তর্জাতিক 
: ১৭ জুলাই বিদেশ মন্ত্রকের নিয়মিত প্রেস ব্রিফিংয়ে মুখপাত্র রণধীর জয়সওয়াল বাংলাদেশের গোপালগঞ্জের পরিস্থিতি "ঘনিষ্ঠভাবে পর্যবেক্ষণ"-এর কথা ব্যক্ত করেন।

 বিক্ষোভ   
হামলার পরপরই বৈষম্যবিরোধী ছাত্র আন্দোলন ও এনসিপি নেতাকর্মীরা জাতীয় মহাসড়কসমূহে অবরোধ কর্মসূচি পালন করে, যার ফলে দেশের ব্যস্ততম মহাসড়কে কয়েক কিলোমিটার যানজট সৃষ্টি হয়। জাতীয়তাবাদী ছাত্রদল ও ইসলামী ছাত্রশিবিরসহ ছাত্র সংগঠনগুলো ঢাকা বিশ্ববিদ্যালয় ক্যাম্পাসে সহিংসতার প্রতিবাদে পৃথক বিক্ষোভের আয়োজন করে।

এনসিপি দলীয় প্রধান নাহিদ ইসলাম গোপালগঞ্জে হামলার প্রতিবাদে ১৭ জুলাই জাতীয় পর্যায়ে বিক্ষোভের ঘোষণা দেন।

প্রভাব
রাজনৈতিক বিশ্লেষক জাহেদ উর রহমানের মতে, গোপালগঞ্জের ঘটনা দেশের অভ্যন্তরীণ সহিংসতা ও ত্রয়োদশ জাতীয় সংসদ নির্বাচন পরিচালনায় অন্তর্বর্তীকালীন সরকারের দক্ষতাকে প্রশ্নবিদ্ধ করেছে। তিনি আরও দাবি করেন যে সরকার চূড়ান্তভাবে একটি "স্বাধীন আওয়ামী গোপালগঞ্জ"-এর অস্তিত্বকে স্বীকার করে নিয়েছে। এছাড়াও তিনি এটাও দাবি করেন যে এনসিপি ঘটনাটি থেকে কিছু প্রাথমিক সুবিধা পেয়েছে যেহেতু তারা জনগণের মনোযোগ ও সহানুভূতি অর্জন করতে পেরেছে, এবং এটিও নির্দেশ করেন যে তাদের নেতৃবৃন্দ সাঁজোয়া যানে করে লুকিয়ে শহরত্যাগের জন্য গণহাস্যরসের পাত্র হয়েছে।

 আরও দেখুন 

 আওয়ামী লীগের সমালোচনা
 বাংলাদেশ ছাত্রলীগের সহিংসতা
 জুলাই গণহত্যা

 তথ্যসূত্র 

বিষয়শ্রেণী:২০২৫-এর দাঙ্গা
বিষয়শ্রেণী:২০২৫-এ বাংলাদেশ
বিষয়শ্রেণী:বাংলাদেশে সহিংসতা
বিষয়শ্রেণী:বাংলাদেশের রাজনৈতিক ইতিহাস
বিষয়শ্রেণী:জাতীয় নাগরিক পার্টি
বিষয়শ্রেণী:বাংলাদেশ আওয়ামী লীগের ইতিহাস
বিষয়শ্রেণী:ছাত্র–জনতার অভ্যুত্থানের পরিণাম